แรงขายทำกำไรหุ้นใหญ่ฉุด SET ทรุดต่อ! ปิดเช้ารูดหนักกว่า 17 จุด
แรงขายทำกำไรหุ้นใหญ่ฉุด SET ทรุดต่อ! ปิดเช้ารูดหนักกว่า 17 จุด โดยดัชนีปิดเช้านี้ที่ระดับ 1,736.46 จุด ลดลง 17.14 จุด หรือ 0.98% มูลค่าการซื้อขาย 3.06 หมื่นลบ.
24 พ.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (24 พ.ค.) ระดับ 1,736.46 จุด ลดลง 17.14 จุด หรือ 0.98% มูลค่าการซื้อขาย 30,553.52 ล้านบาท
ด้านนายมงคล พ่วงเภตรา ผู้อำนวยการอาวุโส ฝ่ายวิเคราะห์หลักทรัพย์กลยุทธ์การลงทุน บล.เคทีบี (ประเทศไทย) เปิดเผยว่า ตลาดหุ้นไทยเช้านี้ปรับตัวลง นำโดยหุ้นในกลุ่มพลังงานและปิโตรเคมี จากแรงขายทำกำไรหลังจากที่มองว่าราคาน้ำมันได้ผ่านจุดสูงสุด (Peak) ไปแล้ว และขณะนี้ราคาปิโตรฯเริ่มอ่อนตัวลง
นอกจากนี้ หุ้นตัวอื่นเทรดที่ P/E สูงและไม่มีปัจจัยใหม่เข้ามาหนุนเพิ่ม อย่างเช่น CPALL เป็นต้น ทำให้เผชิญแรงขายทำกำไรออกมาด้วย ด้านตลาดหุ้นในภูมิภาคเอเชียเช้านี้ส่วนใหญ่ติดลบ ซึ่งตลาดบ้านเราอ่อนแอกว่าตลาดอื่นในกลุ่ม TIP ที่ปรับตัวขึ้น ซึ่งแรงขายที่เกิดขึ้นมากในตลาดหุ้นไทย คาดว่าจะมาจากนักลงทุนต่างชาติ หลังจากวานนี้ขายสุทธิกว่า 4,000 ล้านบาทและวันนี้ยังขายอย่างต่อเนื่อง
ทั้งนี้ แรงขายจากนักลงทุนต่างชาติที่มีออกมามาก ส่วนหนึ่งอาจมาจากการเตรียมเงินไว้ซื้อหุ้นจีน หลังจากที่ MSCI Emerging Market Index จะนำหุ้น A-Share ของจีนกว่า 200 ตัวเข้ามาคำนวนดัชนี ซึ่งจะมีผลในวันที่ 31 พ.ค.นี้ ถือว่าเป็นการปรับครั้งใหญ่ ส่งผลให้นักลงทุนต้องปรับพอร์ตการลงทุนไปด้วย
นอกจากนี้ ปัจจัยที่ยังคงกดดันตลาดฯเป็นเรื่องสงครามการค้าระหว่างจีนและสหรัฐฯที่ยังต้องติดตามดูอย่างใกล้ชิด รวมถึงทิศทางเงินดอลลาร์สหรัฐ เพราะขณะนี้แข็งค่าทำให้ไปช่วยหนุนการไหลออกของ Fund Flow ขณะที่เงินบาทก็ยังอ่อนค่า
สำหรับแนวโน้มการลงทุนในช่วงบ่ายนี้ นายมงคล กล่าวว่า ตลาดฯคงจะยังเคลื่อนไหวในแดนลบอยู่ โดยมีแนวรับ 1,730 จุด ส่วนแนวต้าน 1,750 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย 5,622.14 ล้านบาท ปิดที่   52 บาท ลดลง  1.50 บาท
BANPU   มูลค่าการซื้อขาย 1,437.11 ล้านบาท ปิดที่  20.70 บาท ลดลง  0.70 บาท
EA   มูลค่าการซื้อขาย 1,131.17 ล้านบาท ปิดที่   39 บาท เพิ่มขึ้น 0.25 บาท
PTTEP    มูลค่าการซื้อขาย  1,067.53 ล้านบาท ปิดที่   141.50 บาท ลดลง  3 บาท
BDMS    มูลค่าการซื้อขาย   933.71 ล้านบาท ปิดที่  26.75 บาท เพิ่มขึ้น 0.50 บาท